**ELŐTERJESZTÉS**

**Szombathely Megyei Jogú Város Közgyűlésének Jogi és Társadalmi Kapcsolatok Bizottsága 2019. február 26-i ülésére**

**Javaslat támogatással kapcsolatos döntések meghozatalára**

1. A Savaria Tendency Art Group Egyesület 2018. szeptemberében támogatási kérelmet nyújtott be Szombathely Megyei Jogú Város Közgyűlésének Jogi és Társadalmi Kapcsolatok Bizottságához. Az Egyesület vezetője a szervezet teljes körű megújítását tervezte. Ennek megvalósításához kérte a Bizottság 195.000,- forint összegű támogatását, amelyet jogi szolgáltatás igénybevételéhez (alapszabály-módosítás) könyvelői díjak kiegyenlítéséhez, irodaszer vásárláshoz, honlap készítéshez tervezett felhasználni. A Bizottság 2018. október havi ülésén 219/2018. (X.16.) JTKB számú határozatában úgy döntött, hogy kérelmét 170.000,- forint összeggel támogatja. A támogatási döntés meghozatalát követően a szerződés 2018. novemberében aláírásra került. 2019. januárjában az Egyesület elnöke arról tájékoztatta a Tisztelt Bizottságot, hogy a kérelemben megfogalmazott célok a 2019. január 31-i elszámolási határidőig nem tudtak megvalósulni. Az alapszabály módosítás elfogadása még nem valósult meg, bár új tagok is segítik az Egyesület munkáját, és találkozókat is több alkalommal szerveztek a megújulás reményében. Az új alapszabály elfogadása áthúzódik a 2019. év első felére. A 2018. évi könyvelés elkészítése okán felmerülő könyvelői díjak 2019. februárjában realizálódnak. Fentiek miatt az Egyesület elnöke kéri az elszámolási határidő 3 hónappal történő meghosszabbítását.
2. A Skorpió Szombathely Ökölvívó és Harcművészeti Sportegyesület 2018. évben 500.000,- Ft Önkormányzati támogatásban részesült a „4. Savaria Legio Race” rendezési költségeire. 2018. július 27. napján kelt levelükben kérték a rendezvénnyel kapcsolatos elszámolás határidejének egy hónappal történő meghosszabbítását, amelyet a Bizottság a 194/2018. (IX.11.) JTKB számú határozatában jóváhagyott. Benyújtott elszámolásukból azonban kiderült, hogy az eredeti sporteseményt későbbi időpontban sem tudták megrendezni, és egy kisebb volumenű – gyermekek részére kiírt sporteseményt szerveztek meg. Az elszámolást követően levélben fordultak a Bizottsághoz, és méltányossági alapon kérték egyrészt a 67.218-2/2018. számú támogatási megállapodásban feltüntetett 500.000,- Ft támogatási összeg, (amelynek 80%-a átutalásra került, a fennmaradó 20%-ot az elszámolást követően kellene átutalni) 400.000,- Ft-ra történő módosítását, másrészt a megrendezett sporteseménnyel kapcsolatos elszámolásuk elfogadását.
3. A Bizottság a 224/2018. (X.16.) JTKB számú határozatában a Váci Mihály Általános Iskola és Alapfokú Művészeti Iskola részére – a Szombathelyi Tankerületi Központon keresztül – 50. 000,- Ft támogatást biztosított az oktatási intézmény által „2018. decemberében megrendezésre kerülő Váci Kupa Röplabda Torna” költségeihez. Az intézmény vezetője levélben fordult a Bizottsághoz, amelyben jelezte, hogy az eredeti időpontban nem tudták megrendezni a Tornát, és kérte a sportesemény időpontjának 2019. március hóra történő módosítását.

Kérem a Tisztelt Bizottságot, hogy az előterjesztést megtárgyalni, és a határozati javaslatotokat elfogadni szíveskedjék.

**Szombathely, 2019. február „ ”**

**/: Koczka Tibor :/**

**I.**

**HATÁROZATI JAVASLAT**

**…./2019. (II.26.) JTKB sz. határozat**

1. A Bizottság a „Javaslat elszámolási határidő meghosszabbítására” című előterjesztést megtárgyalta, és hivatkozva az önkormányzati forrásátadásról szóló 47/2013. (XII.4.) önkormányzati rendelet 6. § (4) pontjára hozzájárul az Önkormányzat és a Savaria Tendency Art Group Egyesület között létrejött 61633-4/2018. iktatási számú támogatási szerződés 11. pontjában meghatározott elszámolási határidő meghosszabbításhoz. Az elszámolási határidőt 2019. április 30. napjára módosítja.
2. A Bizottság felhatalmazza az Előterjesztőt a szerződésmódosítás aláírására.

**Felelős: Koczka Tibor alpolgármester**

**Dr. Takátsné Dr. Tenki Mária, a Bizottság elnöke**

 **(Dr. Bencsics Enikő, az Egészségügyi és Közszolgálati Osztály vezetője)**

**Határidő:** **azonnal (1. pont vonatkozásában)**

 **2019. március 15. (2. pont vonatkozásában)**

**II.**

**HATÁROZATI JAVASLAT**

**…./2019. (II.26.) JTKB sz. határozat**

1. A Bizottság a Skorpió Szombathely Ökölvívó és Harcművészeti Sportegyesület méltányossági kérelmét megtárgyalta, és a sportszervezet kérését figyelembe véve a 67.218-2/2018. számú támogatási megállapodást oly módon módosítja, hogy a megállapodás 5. pontjában feltüntetett 500.000,- Ft támogatási összeget 400.000,- Ft-ra csökkenti, így az eredeti összeg 20 %-a – 100.000,- Ft - az elszámolást követően nem kerül átutalásra.
2. A Bizottság felhatalmazza az Előterjesztőt a szerződésmódosítás aláírására
3. A bizottság a Sportegyesület által benyújtott elszámolást elfogadottnak tekinti.

**Felelős: Koczka Tibor alpolgármester**

**Dr. Takátsné Dr. Tenki Mária, a Bizottság elnöke**

 **(Dr. Bencsics Enikő, az Egészségügyi és Közszolgálati Osztály vezetője)**

**Határidő:** **azonnal**

**III.**

**HATÁROZATI JAVASLAT**

**…./2019. (II.26.) JTKB sz. határozat**

1. A Bizottság a Váci Mihály Általános Iskola és Alapfokú Művészeti Iskola kérését megtárgyalta, és az Önkormányzat és a Szombathelyi Tankerületi Központ között létrejött 67.611-2/2018. iktatási számú támogatási szerződés 4. pontjában meghatározott sportesemény megvalósításának határidejét 2019. március hónapra módosítja.
2. A Bizottság felhatalmazza az Előterjesztőt a szerződésmódosítás aláírására.

**Felelős: Koczka Tibor alpolgármester**

**Dr. Takátsné Dr. Tenki Mária, a Bizottság elnöke**

 **(Dr. Bencsics Enikő, az Egészségügyi és Közszolgálati Osztály vezetője)**

**Határidő:** **azonnal**